После Априлског рата и окупације Краљевине Југославије, 1941. године, активно је учествовала у организовању устанка у ваљевском крају. Пошто је као професор била позната у Ваљеву, морала је прећи у илегалност, да не би била ухапшена. Учествовала је у организовању Ваљевског партизанског одреда и била његов борац. Као искусан политички радник, била је члан Окружног комитета КПЈ за Ваљево, учествовала на зборовима и вршила агитацију за Народноослободилачки покрет (НОП) на терену Качера, Љига, Мионице и Крупња.